‘Onderwysdepartement se plan met wiskunde faal leerders’Argieffoto. Hoewel die matriekklas van 2016 gelukgewens kan word met hul uitslae is daar steeds rede tot diepe bekommernis oor die land se wiskunde-uitslae. Hugo Vermeulen, hoof van die Skoleondersteuningsentrum (SOS) van Solidariteit Helpende Hand, het die staat se huidige plan as ’n “doodloopstraat” beskryf. “Slegs 51,1% van al die 2016 matrieks wat wiskunde (nie wiskundegeletterdheid nie) geskryf het, het deurgekom. ŉ Allemintige 48,9% het dus minder as 30% in wiskunde behaal. Van dié wat geslaag het, het slegs 33,5% bo 40% in wiskunde behaal en dit nadat die punte heelwat opwaarts aangepas is deur die departement. Sonder twyfel sit die sterker leerlinge in die wiskundeklas en hierdie skokkend lae persentasie gee ’n sterk aanduiding van hoe vrot ons wiskunde in werklikheid is.” Vermeulen het gesê dit onderstreep wat die Timms-uitslae van 2015 ook bevestig het. Suid-Afrika was 35ste uit 36 lande in gr. 9 wiskunde. “Onderwys van wiskunde is krities swak en meer drastiese stappe moet gedoen word om dit te takel. Tans loop die departement se strategie met wiskunde in ’n doodloopstraat af”, het Vermeulen gesê Van die 1 303 016 leerders wat in 2004 graad 1 begin het kon net 610 178 (46,8%) verlede jaar matriek skryf, slegs 135 958 (10,4%) het wiskunde in graad 12 geslaag en slegs 6,8% van hulle het bo 40% in wiskunde behaal. Volgens Vermeulen moet die departement van onderwys net gaan kers opsteek by skole waar daar suksesvolle onderwys en bewese prestasie in wiskunde is. “Hulle hoef nie veel verder as Afrikaanse skole te soek nie. Navorsing onder die 721 Afrikaanse skole (alle skole wat Afrikaans Huistaal as vak aanbied) se 2016 matriekuitslae dui aan dat hierdie skole puik standaarde handhaaf. Hoewel dié skole net 10,6% van alle openbare skole verteenwoordig het hulle 32% van alle onderskeidings in wiskunde opgelewer.” Vermeulen het gesê die puik uitslae kan toegeskryf word aan hoëkwaliteitopleiding vanaf voorskool, deur die grondslagfase, intermediêre fase tot senior fase deur goed opgeleide passievolle onderwysers wat hul leerlinge se volle potensiaal laat realiseer. “Die geheim is die kwaliteit van die onderwysers. Die onderwysdepartement sal wys optree om hierdie kundigheid te gebruik om onderwysers maar ook studenteonderwysers landwyd beter op te lei,” het Vermeulen bygevoeg. Volgens Vermeulen gaan die SOS vanjaar weer verdere opleiding bied aan ongeveer 3 000 Afrikaanse onderwysers tydens hul middagseminare en kongresse.